bluuebunny/crossref_metadata_2025 huggingface dataset:
Μελέτη της τήρησης των θεραπευτικών οδηγιών για την αρτηριακή υπέρταση
Authors: Ευσταθίου Βασιλική
Published: September 2021

Η αρτηριακή υπέρταση είναι ένα από τα πλέον σημαντικά προβλήματα δημόσιας υγείας στις ανεπτυγμένες χώρες, καθώς αποτελεί ένα από τους κυριότερους παράγοντες κινδύνου στεφανιαίας νόσου, εγκεφαλικού επεισοδίου, καρδιακής ανεπάρκειας και νεφρικής ανεπάρκειας. Η ρύθμιση της αρτηριακής υπέρτασης μπορεί να πραγματοποιηθεί με τη χρήση τόσο φαρμακευτικών (αντι-υπερτασική αγωγή), όσο και μη φαρμακευτικών μέσων (υγιεινοδιαιτητικά μέτρα). Ωστόσο, παρά την ύπαρξη μέσων αντιμετώπισης, ένα από τα πλέον συνήθη εμπόδια στον αποτελεσματικό έλεγχο της αρτηριακής πίεσης είναι η απουσία πιστής τήρησης των θεραπευτικών οδηγιών από πλευράς των ασθενών. Σκοπός της παρούσας έρευνας ήταν η μελέτη του φαινομένου της τήρησης των θεραπευτικών οδηγιών για την αρτηριακή υπέρταση, έτσι όπως το αντιλαμβάνονται, το βιώνουν και το νοηματοδοτούν οι αμιγώς υπερτασικοί ασθενείς. Στην έρευνα συμμετείχαν 17 άτομα με πρωτοπαθή υπέρταση χωρίς σωματική ή ψυχική συννόσηση. Η συλλογή των δεδομένων πραγματοποιήθηκε μέσω ημιδομημένων συνεντεύξεων, ενώ η ανάλυσή τους με βάση τις αρχές της Ερμηνευτικής Φαινομενολογικής Ανάλυσης (Interpretative Phenomenological Analysis- IPA), η οποία κρίθηκε ως η πλέον κατάλληλη, καθώς ενσωματώνει στοιχεία που είναι απαραίτητα για τη διερεύνηση και κατανόηση των εμπειριών των ασθενών με υπέρταση. Από την ανάλυση των απομαγνητοφωνημένων συνεντεύξεων αναδύθηκαν τρία υπερ-θέματα, τα οποία αποτελούνταν από θέματα και υπο-θέματα. Κατά συνέπεια, τα αποτελέσματα που συζητούνται, υπό το πρίσμα της υπάρχουσας σχετικής βιβλιογραφίας, περιλαμβάνουν τις αιτιακές αποδόσεις της αρτηριακής υπέρτασης από πλευράς των ατόμων με υπέρταση, το σύνθετο πρόβλημα της τήρησης της θεραπείας έτσι όπως το αντιλαμβάνονται και το νοηματοδοτούν οι συμμετέχοντες, καθώς και τη διαπραγμάτευση με τα νέα δεδομένα και τη συνειδητοποίηση χρονιότητας που προκύπτουν από την ανάγκη μακροχρόνιας τήρησης των θεραπευτικών οδηγιών για την αντιμετώπιση της αρτηριακής υπέρτασης. Δεδομένου ότι η επίτευξη της σωστής τήρησης των θεραπευτικών οδηγιών αποτελεί σημαντική πρόκληση για την αντιμετώπιση της υπέρτασης, η κατανόηση του τρόπου με τον οποίο τα άτομα νοηματοδοτούν την προσήλωση στη θεραπεία δύναται να συμβάλλει καθοριστικά στη βελτίωσή της και κατ’ επέκταση στην αντιμετώπιση της υπέρτασης.
Ο χώρος στα μαζικά πολυχρηστικά διαδικτυακά παιχνίδια ρόλων (MMORPG)
Authors: Ροϊνιώτη Ελένη
Published: September 2021

Ο τρόπος με τον οποίο συντίθεται η έννοια του χώρου στα ψηφιακά παιχνίδια εξαρτάται από το είδος του παιχνιδιού που μελετάμε, από το βαθμό ελευθεριών που απολαμβάνει ο παίκτης, το είδος της διαντίδρασης που επιτρέπει ο κώδικας και από τον τρόπο με τον οποίο εν τέλει, ορίζεται και προσδιορίζεται η ανθρώπινη δράση. Η μελέτη του χώρου του παιχνιδιού ενώ επηρεάστηκε από κλασικές θεωρήσεις όπως κατεξοχήν του Henri Lefebvre, έθεσε στο επίκεντρο του ακαδημαϊκού ενδιαφέροντος την έννοια της πλοήγησης και της διαντίδρασης του ατόμου με τον εικονικό κόσμο των παιχνιδιών. Από την άλλη πλευρά, η θεωρία του Ray Oldenburg σχετικά με την ύπαρξη του Τρίτου Χώρου, ενός δηλαδή άτυπου, δημόσιου κοινωνικού χώρου απόλυτα διαχωρισμένου από τον πρώτο χώρο του σπιτιού και το δεύτερο χώρο της εργασίας, με χαρακτηριστικά τα οποία τείνουν να προωθούν την ανθρώπινη επικοινωνία και το κοινοτικό πνεύμα, φαίνεται να συμπαρασύρει τους εικονικούς χώρους των παιχνιδιών, με αποτέλεσμα σήμερα να γίνεται λόγος για τους λεγόμενους Ψηφιακούς Τρίτους Χώρους. Στο πλαίσιο της παρούσας έρευνας, μελετήθηκε ο τρόπος με τον οποίο συγκροτείται ο χώρος των λεγόμενων Μαζικών Πολυχρηστικών Διαδικτυακών Παιχνιδιών Ρόλων (MMORPG), με λίγα λόγια αναζητήσαμε τα κοινωνικά χαρακτηριστικά που πιθανόν να προσλαμβάνει αυτός βάσει της σχεδιαστικής λογικής που διακατέχει αυτά τα παιχνίδια, αλλά και της χρήσης που τυγχάνει από τους ίδιους τους παίκτες. Iδιαίτερη βαρύτητα δόθηκε στους ενδιάμεσους προσωρινούς χώρους που παράγονται κατά τη διάρκεια ενός παιχνιδιού και οι οποίοι αφορούν στον πρώτο χώρο του σπιτιού όπου βρίσκεται ο φυσικός εαυτός του παίκτη (παρασκήνιο), στον εικονικό κόσμο του παιχνιδιού όπου εκεί βρίσκεται η εικονική του αντανάκλαση (προσκήνιο) και στον ενδιάμεσο υβριδικό χώρο, στον οποίο κυρίαρχη θέση κατέχει ο ακουστικός χώρος του παιχνιδιού. Προκειμένου να μελετήσουμε την ιδιόμορφη αυτή χωρική συνθήκη, εφαρμόσαμε ένα νέο πρωτόκολλο έρευνας το οποίο ονομάσαμε συνέντευξη με τη χρήση παιχνιδιού ή game elicitation. Η μέθοδος του game elicitation αφορά στην ταυτόχρονη και συγχρονισμένη καταγραφή της διαδικτυακής και φυσικής παρουσίας του παίκτη, κατά τη διάρκεια ενός MMORPG και μάλιστα σε δυο διαφορετικές φάσεις του παιχνιδιού καθώς και στη μετέπειτα διαδικασία των συνεντεύξεων που στηρίχθηκαν στο υλικό αυτό. Μια μέθοδος η οποία μας έδωσε την ευκαιρία να παρακολουθήσουμε τον τρόπο με τον οποίο συντίθεται η οπτική ταυτότητα του παίκτη στα δυο αλληλένδετα πεδία μελέτης, τον τρόπο με τον οποίο ο παίκτης οργανώνει το πεδίο χρήσης του παιχνιδιού, αλλά και τον τρόπο με τον οποίο η τεχνολογία και συγκεκριμένα ο χώρος που καταλαμβάνει ο υπολογιστής στο σπίτι, τείνει να διαμορφώνει και εναλλακτικά, να αντανακλά σχέσεις και οικιακές συνήθειες. Τέλος, μέσα από ημιδομημένες συνεντεύξεις που διεξήγαμε στη συνέχεια, καταλήξαμε στο συμπέρασμα ότι τα MMORPG μπορούν υπό συγκεκριμένες συνθήκες να λάβουν χαρακτηριστικά ενός Ψηφιακού Τρίτου Χώρου. Η σχεδιαστική λογική τους όμως, τείνει να επιβάλλει μοντέλα συμπεριφοράς τα οποία δεν συνάδουν πάντα με τη θεωρητική κατασκευή του Τρίτου Χώρου.
Συνεπής αριθμητικός προσδιορισμός της δυναμικής απόκρισης μηχανολογικών συστημάτων με πολλαπλά μέλη
Authors: Ποτοσάκης Νικόλαος
Published: September 2021

Στα πλαίσια της παρούσας διδακτορικής διατριβής αναπτύχθηκε και εφαρμόστηκε μια συστηματική και ολοκληρωμένη διαδικασία προσδιορισμού της δυναμικής απόκρισης μηχανικών συστημάτων με πολλαπλά μέλη. Κατά την ανάλυση της εξεταζόμενης κατηγορίας συστημάτων εμφανίζεται σημαντική πολυπλοκότητα τόσο στην φάση κατάστρωσης, όσο και στο στάδιο επίλυσης του προκύπτοντος μαθηματικού προβλήματος. Η πολυπλοκότητα αυτή πηγάζει από δύο θεμελιώδη χαρακτηριστικά των εν λόγω συστημάτων. Το πρώτο χαρακτηριστικό αναφέρεται στην δυνατότητα κάποιων κατασκευαστικών συνιστωσών του συστήματος να εκτελούν μεγάλες περιστροφές στερεού σώματος, ενώ το δεύτερο αποδίδεται στην ύπαρξη προκαθορισμένων γεωμετρικών και κινηματικών περιορισμών οι οποίοι συμπλέκουν συνιστώσες του συστήματος. Οι ιδιαιτερότητες αυτές οδηγούν αφενός στην εμφάνιση ισχυρά μη γραμμικών όρων στις διαφορικές εξισώσεις που περιγράφουν την κίνηση του συστήματος και αφετέρου στην εισαγωγή αλγεβρικών εξισώσεων που περιγράφουν τους εφαρμοζόμενους περιορισμούς, διαμορφώνοντας τελικά το σύνολο των κινητικών εξισώσεων σε σύστημα διαφορικών-αλγεβρικών εξισώσεων υψηλού διαφορικού δείκτη. H προκύπτουσα μορφή εξισώσεων αποτελεί ένα ιδιάζων μαθηματικό πρόβλημα, γεγονός που καθιστά επίπονη την διαδικασία επίλυσης και ακριβούς προσδιορισμού της δυναμικής απόκρισης της συγκεκριμένης κλάσης συστημάτων. Oι παραπάνω δυσκολίες περιορίστηκαν σημαντικά με την ανάπτυξη και εφαρμογή κατάλληλων αριθμητικών μεθοδολογιών. Πιο συγκεκριμένα, η κατάστρωσης του συστήματος των εξισώσεων που περιγράφει την κίνηση της εξεταζόμενης κλάσης μηχανικών συστημάτων, πραγματοποιήθηκε με την εφαρμογή μιας καινοτόμου μεθόδου. Η εν λόγω μέθοδος, μέσω κατάλληλης διαχείρισης των εξισώσεων που περιγράφουν τους δεσμούς κίνησης, οδήγησε με φυσικό τρόπο σε ένα σύστημα κανονικών διαφορικών εξισώσεων δευτέρας τάξης. Στην συνέχεια, αφού τέθηκαν οι εξισώσεις κίνησης σε μια κατάλληλη ασθενή μορφή, αναπτύχθηκε μέθοδος αριθμητικής επίλυσης του προκύπτοντος μαθηματικού προβλήματος στα πλαίσια μιας επαυξημένης κατά Lagrange μεθοδολογίας. Στα αρχικά στάδια, η αποτελεσματικότητα και η ακρίβεια της αναπτυχθείσας αριθμητικής μεθόδου ολοκλήρωσης εξετάστηκε ενδελεχώς, μέσω της επίλυσης μιας σειράς τυποποιημένων προβλημάτων μικρής κλίμακας. Τέλος, εξετάστηκαν πολυσύνθετα μηχανικά συστήματα βιομηχανικής κλίμακας, με τα οποία επιβεβαιώθηκε περαιτέρω η ακρίβεια και η αριθμητική στιβαρότητα της αναπτυχθείσας μεθόδου καθώς και η δυνατότητα εφαρμογής της σε πραγματικές μηχανολογικές κατασκευές.
Μελέτη προγνωστικών και προβλεπτικών παραγόντων στον προχωρημένο ή μεταστατικό καρκίνο του τραχήλου της μήτρας που αντιμετωπίζεται με χημειοθεραπεία
Authors: Καραγεωργοπούλου Σοφία
Published: September 2021

ΠΕΡΙΛΗΨΗΙστορικό: Η αναγνώριση της αντοχής ή της ευαισθησίας στην καθιερωμένη θεραπεία με σισπλατίνη και πακλιταξέλη θα μπορούσε να βελτιώσει τα θεραπευτικά αποτελέσματα του μεταστατικού ή υποτροπιάζοντος καρκίνου του τραχήλου της μήτρας.Μέθοδοι: Σαράντα πέντε δείγματα ιστών από ασθενείς που συμμετείχαν σε μια φάσης ΙΙ μελέτη χορήγησης σισπλατίνης και ιφωσφαμίδης, με ή χωρίς πακλιταξέλη, συλλέχθηκαν για αναδρομική ανάλυση. Με την βοήθεια ανοσοϊστοχημείας και γονότυπικού προσδιορισμού ελέχθηκαν η έκφραση των πρωτεινών ERCC1, III β-τουμπουλίνης, COX-2, CD4, CD8 και οι πολυμορφισμοί των γονιδίων ERCC1 (C8092A και N118N) και MDR1 (C3435T και G2677 T), ως πιθανοί προγνωστικοί και προβλεπτικοί δείκτες. Τα αποτελέσματα αναλύθηκαν στατιστικά και συσχετίστηκαν με τα κλινικά χαρακτηριστικά και την έκβαση των ασθενών.Αποτελέσματα: Οι ασθενείς με υψηλότερα επίπεδα έκφρασης ERCC1 είχαν μικρότερη επιβίωση χωρίς πρόοδο της νόσου (PFS) και συνολική επιβίωση (OS) από ασθενείς με χαμηλή έκφραση ERCC1 (mPFS: 5.1 έναντι 10.2 μήνες, p = 0.027, mOS: 10.5 έναντι 21.4 μήνες, p = 0.006). Οι ασθενείς με ΤΤ στη θέση των ERCC1 N118 N και GT στη θέση των πολυμορφισμών MDR1 G2677 T είχαν σημαντικά μεγαλύτερη επιβίωση χωρίς πρόοδο της νόσου (PFS) (p = 0,006 και p = 0,027 αντίστοιχα). Η έκφραση ERCC1 και ο πολυμορφισμός N118 N ERCC1 παρέμεναν ανεξάρτητοι προγνωστικοί παράγοντες της επιβίωση χωρίς πρόοδο της νόσου (PFS). Είναι ενδιαφέρον το γεγονός ότι η υψηλή έκφραση της ΙΙΙ β-τουμπουλίνης συνδέεται με αντίσταση στη χημειοθεραπεία και με χαμηλότερα ποσοτά ανταοκρίσεων [5/20 (25%)] σε σύγκριση με χαμηλότερα ποσοστά έκφραση της ΙΙΙ β-τουμπουλίνης [15/23 (65,2%)] (p = 0,008). Τέλος, τα επίπεδα ΙΙΙ β-τουμπουλίνης και το σχήμα χημειοθεραπείας ήταν ανεξάρτητοι προβλεπτικοί παράγοντες ανταπόκρισης στη θεραπεία.Συμπεράσματα: Η έκφραση ERCC1 αποδείχτηκε σημαντικός προγνωστικός παράγοντας για την επιβίωση στον πληθυσμό ασθενών με μεταστατικό ή υποτροπιάζοντα καρκίνου του τραχήλου της μήτρας που υποβλήθηκε σε χημειοθεραπεία με βάση την σισπλατίνη. Επιπλέον, οι πολυμορφισμοί ERCC1 N118 N και MDR1 G2677 T απέδείξαν επίσης προγνωστική σημασία για την εξέλιξη της νόσου, ενώ η υπερέκφραση της III β-τουμπουλίνης συσχετίστηκε θετικά με την αντίσταση στη χημειοθεραπεία.
Παρακολούθηση της συμμόρφωσης σε εξατομικευμένη θεραπεία και αγωγή μέσω εφαρμογής κινητής επικοινωνίας
Authors: Αναστασίου Αθανάσιος
Published: September 2021

Στην παρούσα διδακτορική διατριβή εξετάζονται οι δυνατότητες που προσφέρουν τα έξυπνα κινητά τηλέφωνα (smartphones) στην παροχή υπηρεσιών φροντίδας. Σκοπός της διδακτορικής διατριβής είναι η ανάπτυξη, ο σχεδιασμός και η υλοποίηση μίας τηλεματικής ιατρικής εφαρμογής. Η εφαρμογή αυτή στοχεύει στην βελτίωση του τρόπου παρακολούθησης αλλά και στην αύξηση της συμμόρφωσης των ασθενών με τις οδηγίες που τους αναθέτονται από το ιατρικό προσωπικό. Αποτελείται από τρία μέρη: την εφαρμογή του γιατρού (διαδικτυακή εφαρμογή), την εφαρμογή του ασθενή (εφαρμογή Android) και από τον Web Server της εφαρμογής, όπου είναι αποθηκευμένα τα απαραίτητα δεδομένα για την ομαλή λειτουργία της πλατφόρμας. Επίσης στον Web Server φιλοξενείται η εφαρμογή του γιατρού. Η διαδικτυακή εφαρμογή είναι βασισμένη σε διαδικτυακές τεχνολογίες front-end και παρέχει στο ιατρικό προσωπικό μια πληθώρα δυνατοτήτων και χρήσιμων ενεργειών. Αυτές οι ενέργειες και δυνατότητες έχουν να κάνουν κυρίως με την ανάθεση οδηγιών σε ασθενείς και την παρακολούθηση της πορείας της υγείας τους. Η εφαρμογή Android έχει υλοποιηθεί στο λειτουργικό σύστημα για κινητές συσκευές Android και αποτελείται από ένα εύχρηστο και φιλικό προς τον χρήστη περιβάλλον, εφοδιασμένο με τα κατάλληλα εργαλεία ώστε ο ασθενής να έχει την δυνατότητα να ενημερώνει το σύστημα για την εξέλιξη της υγείας του, καταχωρώντας τις μετρήσεις που του ζητούνται. Αμφότερες οι εφαρμογές παρέχουν επίσης δυνατότητες επεξεργασίας των προφίλ των ασθενών και των γιατρών, εισάγοντας ο καθένας τα στοιχεία του.Στην παρούσα διατριβή, αρχικά αναφέρεται η σημασία της ασύρματης τεχνολογίας στον τομέα της υγείας, αλλά και η ανάγκη επαναπροσδιορισμού του μοντέλου παροχής υγειονομικής περίθαλψη, την εξεύρεση νέων λύσεων για την αποτελεσματικότερη παρακολούθηση των ασθενών και την αύξηση της φαρμακευτικής συμμόρφωσης. Στη συνέχεια, περιγράφονται κάποιες βασικές και χρήσιμες έννοιες που είναι συνυφασμένες με το αντικείμενο της εργασίας, αλλά και όλες οι τεχνολογίες και τα περιβάλλοντα που χρησιμοποιήθηκαν στην υλοποίηση της. Τέλος, αναλύεται η αρχιτεκτονική και η χρήση όλων των τμημάτων του συστήματος, εξηγώντας σε κάθε βήμα διεξοδικά όλα τα χαρακτηριστικά και τις λειτουργικότητες του.
Vocabulary acquisition via drama
Authors: Καλογήρου Κωνσταντίνα
Published: September 2021

Η παρούσα διδακτορική διατριβή έχει διττό σκοπό. Πρώτον, να παρουσιάσει τη θέση της διδασκαλίας της δεύτερης ξένης γλώσσας στη Ευρώπη του 21ου αιώνα και να διερευνήσει την πιθανότητα ύπαρξης ελλείψεων στις τρέχουσες μεθοδολογίες. Δεύτερον, να προτείνει και να προωθήσει μια καινοτόμο και υποσχόμενη μέθοδο διδασκαλίας δεύτερης ξένης γλώσσας, αποκαλούμενη Απόκτηση Λεξιλογίου μέσω Δράματος (ΑΛΔ) η οποία εστιάζει στη σημασία του λεξιλογίου, στην απόκτηση του και στη διατήρησή του στη μνήμη. Ταυτόχρονα, η παρούσα διατριβή ασχολείται με τη σημασία της δραματικότητας ως ερευνητικό εργαλείο και, τέλος, με την επίδρασή της στην απόκτηση λεξιλογίου δεύτερης ξένης γλώσσας. Αναλυτικότερα, περιγράφεται στην παρούσα διατριβή η προβληματική και διφορούμενη φύση της εκμάθησης του λεξιλογίου, οι ερευνητικοί στόχοι, η θεωρία, οι αρχές και η δομή της ΑΛΔ, η μεθοδολογία της καθώς και οι δύο πιλοτικές εφαρμογές οι οποίες είχαν σκοπό να εξετάσουν την αποτελεσματικότητα της ΑΛΔ σε δύο γλώσσες, Ουαλικά και Ελληνικά, σε δύο διαφορετικά εκπαιδευτικά πλαίσια. Και για τις δύο εφαρμογές υπάρχει λεπτομερής παρουσίαση του σχεδιασμού των μαθημάτων, των ερευνητικών εργαλείων και των συμμετεχόντων. Επιπλέον εφαρμόστηκε στατιστική ανάλυση για την ερμηνεία των δεδομένων και των αποτελεσμάτων. Τέλος, ο ευρύτερος στόχος της παρούσας διδακτορικής διατριβής δεν είναι μόνο η πρόταση μιας νέας εναλλακτικής μεθόδου διδασκαλίας της δεύτερης ξένης γλώσσας για τον πολυάσχολο δάσκαλο αλλά και μια ευχάριστη και προσιτή μέθοδος διδασκαλίας για τους μαθητές των ξένων γλωσσών.
Τύποι εκπαιδευτικών και εκπαιδευτικών συστημάτων στο σινεμά
Authors: Αλέτρας Νικόλαος
Published: September 2021

Η παρούσα διδακτορική διατριβή θέτει τις βάσεις για την ειδολογική τεκμηρίωση του κινηματογραφικού είδους των School Movies. Η τεκμηρίωση αυτή γίνεται λαμβάνοντας υπόψη τις σημαντικότερες από τις θεωρίες του κινηματογραφικού είδους, οι οποίες θεμελιώνουν τον εντοπισμό των γενικών χαρακτηριστικών των School Movies. Επίσης, με τη χρήση της σημασιολογικής/συντακτικής/πραγματολογικής προσέγγισης του Altman εντοπίζονται τα βασικά σημασιολογικά και συντακτικά στοιχεία των School Movies, τα οποία, συνδυαζόμενα με τα στοιχεία της κινηματογραφικής παραγωγικής διαδικασίας και της αλληλεπίδρασης των πολλαπλών χρηστών του κινηματογραφικού μέσου, δίνουν μια ολιστική ερμηνεία του είδους και μια ικανοποιητική καταγραφή της δημιουργίας του και της εξέλιξής του. Παράλληλα, διαμέσου της προσέγγισης του Altman, προκύπτει ότι το κινηματογραφικό είδος των School Movies απεικονίζει εκπαιδευτικά συστήματα και τύπους εκπαιδευτικών, στοιχεία τα οποία καταγράφονται στο πλαίσιο της παρούσας εργασίας. Η διατύπωση των γενικών αρχών και γνωρισμάτων των School Movies θεμελιώνεται από συγκεκριμένες μελέτες περιπτώσεων των πιο χαρακτηριστικών ταινιών της παγκόσμιας κινηματογραφικής παραγωγής, οι οποίες αποτελούν μοντέλα για το είδος.Τα μοντέλα αυτά, προτείνουν το cine curriculum του είδους, το οποίο, αν και ακολουθεί τις γενικές αρχές που έχουν τεθεί – σύμφωνα με την προσέγγιση του Altman – διαφέρει ανάλογα με τη χώρα προέλευσης των επιλεγόμενων ταινιών. Οι μελέτες περιπτώσεων εκπροσωπούν το σύνολο της παγκόσμιας κινηματογραφικής παραγωγής, η οποία χωρίζεται σε ταινίες που προέρχονται από τις Ηνωμένες Πολιτείες Αμερικής, την πρώην Σοβιετική Ένωση, την Ευρωπαϊκή Ένωση και από το παγκόσμιο σινεμά. Στο πλαίσιο της τεκμηρίωσης των School Movies γίνεται ξεχωριστή αναφορά στο υποείδος τους, τα School Bullying Movies, που έχουν ως κεντρικό τους θέμα το σχολικό εκφοβισμό.
Η ποιότητα ζωής των ασθενών μετά από χειρουργική θεραπεία εμπυήματος θώρακα και επιπλεγμένων παραπνευμονικών συλλογών
Authors: Νταλίπη-Τριανταφύλλου Άννα
Published: September 2021

Στην παρούσα εργασία, για την εκτίμηση της ποιότητας ζωής, μελετήθηκε ένα υλικό αποτελούμενο από 42 ασθενείς, 32 άνδρες και 10 γυναίκες, ηλικίας 18-65 ετών, οι οποίοι έπασχαν από εμπύημα του θώρακα ή από επιπλεγμένες παραπνευμονικές συλλογές. Σε 22 ασθενείς, ποσοστό 52,38%, η εντόπιση ήταν αριστερά και σε 20 ασθενείς, ποσοστό 47,62%, δεξιά. Όλοι αντιμετωπίστηκαν με θωρακοτομή και παροχέτευση, ενώ στους 22 πραγματοποιήθηκε και αποφλοίωση. Η μέση διάρκεια παραμονής στο νοσοκομείο ήταν 12,1 ± 4,1 ημέρες, η μέση διάρκεια παραμονής μετά την εγχείρηση ήταν 6,8 ± 1,9 ημέρες και η μέση διάρκεια (ώρες) της επέμβασης ήταν 2,6±1 ώρες. Δεν υπήρξε μετεγχειρητικός θάνατος, ενώ σε δυο (2) ασθενείς παρατηρήθηκε διαπύηση της θωρακοτομής. Η ποιότητα ζωής των ασθενών εξετάσθηκε με τη βοήθεια του Ερωτηματολογίου SF-36, προσαρμοσμένο ελαφρά στην υπό μελέτη παθολογική οντότητα, ενώ παράλληλα εκτιμήθηκαν και οι σπιρομετρικές παράμετροι FEV1, FVC, %FEV1, %FVC, %FEV1/FVC και ο κορεσμός του αρτηριακού (τριχοειδικού) αίματος (SaO2). Τα αποτελέσματα έδειξαν βελτίωση και στις τρεις χρονικές στιγμές της εξέτασης -7 ημέρες μετά την έξοδο, 3 μήνες και 6 μήνες-, όλων των κλιμάκων που σχετίζονται με την ποιότητα ζωής πλην από δύο. Έτσι, οι βαθμολογίες στις κλίμακες “Σωματικός ρόλος” και “Κοινωνικός ρόλος” δεν μεταβλήθηκαν σημαντικά στον χρόνο παρακολούθησης. Παράλληλα, σημειώθηκε βελτίωση όλων των σπιρομετρικών παραμέτρων που εξετάσθηκαν στην παρούσα μελέτη, καθώς και του κορεσμού του αρτηριακού αίματος (τριχοειδικών) και στα τρία χρονικά σημεία, συγκρινόμενα με τις προεγχειρητικές τιμές αλλά και συγκρινόμενα μεταξύ τους. Δεν παρατηρήθηκε καμία αξιόλογη συσχέτιση των μεταβολών στις διαστάσεις της ποιότητας ζωής σε σχέση με το φύλο και την ηλικία. Επίσης, δεν προέκυψε καμία αξιόλογη μεταβολή σχετιζόμενη με την διάρκεια της χειρουργικής επέμβασης. Αντίθετα, διαπιστώθηκε αξιόλογη συσχέτιση των διαστάσεων της ποιότητας ζωής «σωματική λειτουργικότητα», «γενική υγεία», «ζωτικότητα», «ψυχική υγεία», καθώς και της διάστασης «συνοπτική κλίμακα ψυχικής υγείας» με την συνολική διάρκεια νοσηλείας. Από όλα τα παραπάνω προκύπτει ότι, η ποιότητα ζωής των ασθενών που υποβλήθηκαν σε θωρακοτομή για την αντιμετώπιση εμπυήματος θώρακος ή/και επιπλεγμένης παραπνευμονικής συλλογής βελτιώθηκε, όπως αυτή εκτιμήθηκε με την βοήθεια του Ερωτηματολογίου SF-36 και με παράλληλη βελτίωση των παραμέτρων της αναπνευστικής λειτουργίας, όπως αυτές εκτιμήθηκαν με την απλή σπιρομέτρηση και με καλή μεταξύ συσχέτιση των δυο αυτών ομάδων μέτρησης και αξιολόγησης. Επειδή όμως η βελτίωση της ποιότητας ζωής όπως αυτή προκύπτει στην παρούσα εργασία με τη βαθμολογία των κλιμάκων του Ερωτηματολογίου SF-36 δεν μετατρέπεται σε πρακτικό όφελος όσον αφορά την απουσία των ασθενών αυτών από την εργασία τους ή την αποχή τους από άλλες εκτός της εργασίας δραστηριότητες, αυτά θα απαντηθούν από μελλοντικές μελέτες, με μεγαλύτερο αριθμό ασθενών, με πλατύτερο ηλικιακό φάσμα και συμπαρομαρτούντα νοσήματα για εξαγωγή ασφαλών και χρήσιμων συμπερασμάτων.
Μελέτη της επίδρασης της σιταγλιπτίνης σε πειραματικό μοντέλο διαβητικής νεφροπάθειας
Authors: Τσαβδαρίδης Ιωάννης
Published: September 2021

Οι αναστολείς της διπεπτιδυλοπεπτιδάσης-4 (DPP-IV) χρησιμοποιούνται πλέον των 10 ετών ως φάρμακα για τη ρύθμιση των επιπέδων της γλυκόζης του αίματος σε άτομα με ΣΔ. Επειδή ο ΣΔ είναι νόσος που προκαλεί μικροαγγειακές και μακροαγγειακές επιπλοκές και συνδέεται απόλυτα με την αθηροσκληρωτική καρδιαγγειακή νόσο και την εκδήλωση νεφροπάθειας, το επιστημονικό ενδιαφέρον στρέφεται στην επίδραση των φαρμάκων αυτών στις επιπλοκές της νόσου. Στην παρούσα μελέτη ερευνάται η επίδραση μικρής δόσης σιταγλιπτίνης (10mg/kgr ΒΣ) και μεγάλης δόσης σιταγλιπτίνης (200mg/KgrΒΣ) σε ποντίκια BKS.Cg-+Leprdb/+Lepr+/OlaHsd. Μελετήθηκε η επίδραση σε βιοχημικές παραμέτρους της νεφρικής λειτουργίας, στα λιπίδια (γλυκόζη, ουρία, κρεατινίνη, χοληστερόλη, LDL, HDL, τριγλυκερίδια, CRP) και στα ούρα (κρεατινίνη ούρων, λευκωματίνη ούρων και λόγος λευκωματίνης/κρεατινίνη ούρων). Επίσης εξετάσθηκε η επίδραση του φαρμάκου στην ιστοπαθολογία του νεφρού. Οι βλάβες του σπειράματος εκτιμήθηκαν ως αριθμός σπειραμάτων που εκδηλώνουν τη βλάβη/συνολικό αριθμό σπειραμάτων. Διαπιστώθηκε ότι η μεγάλη δόση σιταγλιπτίνης οδήγησε σε στατιστικά σημαντική μείωση της γλυκόζης (p<0,0001), της λευκωματίνης ούρων (p=0,013) και του λόγου λευκωματίνης/κρεατινίνη ούρων (p<0,0001). Στην ομάδα που έλαβε μεγάλη δόση σιταγλιπτίνης υπήρξε στατιστικά σημαντική βελτίωση στην αύξηση της θεμέλιας ουσίας του μεσάγγειου (p<0,0001), στο δείκτη σπειραματικής σκλήρυνσης (p<0,0001), στην πάχυνση της βασικής μεμβράνης (p=0,020) και μείωση του αριθμού των σπειραμάτων με υαλίνωση των αγγείων του αγγειακού πόλου του σπειράματος (p=0,042). Η επίδραση του φαρμάκου ήταν αισθητή μόνο στο σπείραμα. Οι βλάβες στο διαμεσοσωληναριακό χώρο και στα ουροφόρα σωληνάρια ήταν απούσες σε όλες τις ομάδες του πειράματος. Τέλος η CRP και η χοληστερόλη είχαν τάση μείωσης (όχι στατιστικά σημαντική) στην ομάδα που έλαβε μεγάλη δόση σιταγλιπτίνης (p=0,057 για τη χοληστερόλη, p=0,099 για τη CRP). Συμπερασματικά φαίνεται ότι η χορήγηση σιταγλιπτίνης μειώνει τη λευκωματίνη των ούρων και ασκεί πιθανώς ευνοϊκή επίδραση στην ιστοπαθολογική εικόνα του νεφρού στο συγκεκριμένο πειραματικό μοντέλο. Η πιθανή ευνοϊκή επίδραση θα πρέπει να μελετηθεί στον άνθρωπο με μεγάλες πολυκεντρικές μελέτες.
Ιστορική ανάλυση της άσκησης της ιατροδικαστικής σε σχέση με τη νομοθεσία στην Ελλάδα και συγκριτική ανάλυση με χώρες της Ευρωπαϊκής Ένωσης και τις Η.Π.Α όσον αφορά τη σημερινή τους κατάσταση
Authors: Αναστασόπουλος Δημήτριος
Published: September 2021

Στα πλαίσια της διδακτορικής αυτής διατριβής αναλύθηκαν οι πτυχές της άσκησης της ιατροδικαστικής στην Ελλάδα από την αρχαιότητα μέχρι και σήμερα και συγκρίθηκαν με τις αντίστοιχες των χωρών της Ευρωπαϊκής Ένωσης και των ΗΠΑ. Στην Ευρωπαϊκή Ένωση και στις ΗΠΑ η ιατροδικαστική ασκείται περίπου από το 18ο αιώνα και εξελίσσεται με διαφορετικό τρόπο από χώρα σε χώρα. Στις χώρες συναντάμε αρκετές ομοιότητες και πολλές διαφορές. Η σημαντικότερη διαφορά εντοπίζετε στις επηρεασμένες από το αγγλοσαξονικό σύστημα χώρες όπου λειτουργεί το σύστημα των coroner. Στην Ελλάδα η Ιατροδικαστική επιστήμη ασκείται στηριζόμενη κυρίως, στον πρώτο νόμο του Όθωνα του 1835. Σήμερα, η Ιατροδικαστική ασκείται από τα Εργαστήρια Ιατροδικαστικής και Τοξικολογίας των ΑΕΙ (Αθήνα, Θεσσαλονίκη, Ηράκλειο, Ιωάννινα, Αλεξανδρούπολη) και από τις Ιατροδικαστικές υπηρεσίες του Υπουργείου Δικαιοσύνης (Αθήνα, Πειραιά, Πάτρα, Θεσσαλονίκη, Λάρισα, Ηράκλειο, Κομοτηνή, Σύρος, Κέρκυρα, Ρόδος, Κοζάνη, Ναύπλιο και Λαμία). Το Εργαστήριο Ιατροδικαστικών Επιστημών του Πανεπιστημίου Κρήτης και το Εργαστήριο Ιατροδικαστικής & Τοξικολογίας του Πανεπιστημίου Ιωαννίνων είναι ενταγμένα και στα αντίστοιχα Πανεπιστημιακά Νοσοκομεία. Τα Πανεπιστημιακά Εργαστήρια, αποκλειστικά, είναι επιφορτισμένα και για την εκπαίδευση των νέων γιατρών για την χορήγηση τίτλου ειδικότητας στην Ιατροδικαστική.Η ιατροδικαστική διδάσκεται σχεδόν σε όλες τις ιατρικές σχολές των χωρών της Ευρωπαϊκής Ένωσης και σε κάποιες από αυτές και στις οδοντιατρικές σχολές. Σε πολύ λίγα πανεπιστήμια διδάσκεται και στους φοιτητές της νομικής. Αποτελεί επίσης αναγνωρισμένη ειδικότητα σε αρκετές χώρες της Ευρωπαϊκής Ένωσης.Η εναρμόνιση της Ιατροδικαστικής στις διάφορες χώρες , σε αντίθεση με ότι συμβαίνει με τις άλλες ιατρικές ειδικότητες, είναι δύσκολο να υπάρξει, αφού διέπονται από διαφορετική νομοθεσία.
Seismic risk assessment of bridges considering soil-structure interaction by means of a frequency - and intensity - dependent order reduction
Authors: Λεσγίδης Νικόλαος
Published: September 2021

Όπως έχει παρατηρηθεί και στο παρελθόν η αλληλεπίδραση του εδάφους με την ανωδομή μιας κατασκευής γεφυροποιΐας μπορεί να επηρεάσει σημαντικά την απόκριση της κατά την διάρκεια μιας σεισμικής διέγερσης. Έτσι στην πλειοψηφία των περιπτώσεων κρίνεται απαραίτητη η ορθή και λεπτομερής προσομοίωση του φαινομένου αλληλεπίδρασης εδάφους κατασκευής τόσο κατά την διάρκεια του σχεδιασμού οσο και στην διαδικασία αποτίμησης σεισμικής επικινδυνότητας των κατασκευών γεφυροποιΐας. Διάφορες μεθοδολογίες μείωσης τάξης προσομοιώματος έχουν προταθεί με σκοπό την ελαχιστοποίηση του υπολογιστικού κόστους της προσομοίωσης της αλληλεπίδρασης εδάφους - κατασκευής. Ωστόσο οι προαναφερόμενες μεθοδολογίες αδυνατούν να διατηρήσουν το σύνολο των απαραίτητων ιδιοτήτων του ανελαστικού δυναμικού συστήματος με το πέρας της διαδικασίας μείωσης τάξης. Στην παρούσα διδακτορική διατριβή αναπτύσσεται μια ολοκληρωμένη μεθοδολογία μείωσης ανελαστικών δυναμικών συστημάτων αλληλεπίδρασης εδάφους – κατασκευής γεφυροποιΐας η οποία εξαλείφει τους προαναφερόμενους περιορισμούς. Τέλος πραγματοποιείται η υλοποίηση ενός ολοκληρωμένου και ενοποιημένου λογισμικού το οποίο εκτελεί αυτοματοποιημένα την αποτίμηση σεισμικής επικινδυνότητας κατασκευών γεφυροποιΐας με την χρήση της προτεινόμενης μεθοδολογίας μείωσης τάξης προσομοιώματος.
Identification of anelastic and viscoelastic dissipation mechanisms in at-cut guartz resonators and thin polymer films with high frequency impedance spectroscopy and the differential evolution metaheuristic
Authors: Κακαλής Αθανάσιος
Published: September 2021

Η διατριβή σχετίζεται με την μελέτη ανελαστικών και ιξωδοελαστικών φαινομένων σε αισθητήρες QCM οι οποίοι είτε δεν φέρουν επικάλυψη κάποιου συνεχούς μέσου, είτε είναι επικαλυμμένοι με λεπτά υμένια από το ημι-κρυσταλλικό πολυμερές πολυ(L-γαλακτικό οξύ) (PLLA). Μελετήθηκε η ηλεκτρική απόκριση (συχνότητα/σύνθετη αγωγιμότητα) μιας σειράς από ακουστικούς αισθητήρες QCM χαλαζία, κατά τη διάρκεια επαναλαμβανόμενων θερμάνσεων (ατμόσφαιρα αζώτου, ατμοσφαιρική πίεση), για το εύρος θερμοκρασιών 20 οC έως 150 oC. Η ηλεκτρική απόκριση μετρήθηκε με την μέθοδο της φασματοσκοπίας σύνθετης αντίστασης υψηλών συχνοτήτων και υπολογίστηκαν οι «ενεργές» ιδιότητες κάθε αισθητήρα QCM. Οι υπολογισμοί πραγματοποιήθηκαν με τη βοήθεια του μοντέλου «γραμμής μετάδοσης» (transmission line model). Η προσαρμογή και ο υπολογισμός των σφαλμάτων προσαρμογής, επιτεύχθηκαν με τη βοήθεια του αλγόριθμου βελτιστοποίησης Διαφορικής Εξέλιξης (ΔΕ) (Differential Evolution). Η συζήτηση των αποτελεσμάτων πραγματοποιήθηκε υπό το φως των εσωτερικών και εξωτερικών μηχανισμών απόσβεσης της ταλάντωσης των αισθητήρων QCM. Στη συνέχεια, η φασματοσκοπία σύνθετης αντίστασης υψηλών συχνοτήτων χρησιμοποιήθηκε για την μελέτη της ηλεκτρικής απόκρισης αισθητήρα QCM ο οποίος επικαλύφθηκε με λεπτά υμένια PLLA, είτε με εναπόθεση διαλύματος πολυμερούς σε ακίνητο υπόστρωμα (solution casting), είτε με εναπόθεση διαλύματος πολυμερούς σε περιστρεφόμενο υπόστρωμα (spin coating). Τα υμένια της πρώτης τεχνικής επικάλυψης, υπέστησαν θερμική ανόπτηση σε θερμοκρασία κάτω του Tg (52.5 oC) για 24 hr υπό κενό, ενώ το υμένιο της τεχνικής “spin coating” σε θερμοκρασία πάνω από το Τg για 24 hr υπό κενό. Οι θερμάνσεις έλαβαν χώρα μεταξύ 25 oC και 115 oC. Παρατηρήθηκε πως η εξασθένιση και η ενίσχυση της στιβαρότητας της προαναφερθείσας διεπιφάνειας, ως αποτέλεσμα της παρουσίας διαλύτη και της αύξησης της κρυσταλλικότητας αντίστοιχα, διαμόρφωσε την ηλεκτρική απόκριση κατά τρόπο επαναλήψιμο.
Μη λεκτική συμπεριφορά και επικοινωνία εκπαιδευτικού και αλλοδαπών μαθητών
Authors: Γκορτσά Μαρία
Published: September 2021

Η παρούσα διατριβή ασχολείται με τη μη λεκτική συμπεριφορά και επικοινωνία εκπαιδευτικού και αλλοδαπών μαθητών. Σκοπός της διατριβής είναι η περιγραφή του θεωρητικού πλαισίου και η καταγραφή των ερευνητικών δεδομένων σχετικά με τη μη λεκτική συμπεριφορά και επικοινωνία. Ειδικότερα δε, σκοπός της ερευνητικής μας προσπάθειας είναι η εξέταση των παραμέτρων της μη λεκτικής συμπεριφοράς εκπαιδευτικού και αλλοδαπών μαθητών στη χώρα μας. Συγκεκριμένα εξετάστηκε αν, και σε ποιο βαθμό, τα μη λεκτικά σήματα του εκπαιδευτικού γίνονται κατανοητά από τους αλλοδαπούς μαθητές, και αντιστρόφως, με αποτέλεσμα να προωθείται ή και να εμποδίζεται η επικοινωνία μεταξύ τους και ασφαλώς η ανάπτυξη θετικού συναισθηματικού κλίματος. Για τις ανάγκες της έρευνας συντάχθηκε ένα φύλλο παρατήρησης και ερωτήσεις για τις συνεντεύξεις των εκπαιδευτικών. Η έρευνα πραγματοποιήθηκε σε Γυμνάσια του νομού Αττικής. Προέκυψαν τα εξής συμπεράσματα: φαίνεται ότι η εμπειρία των εκπαιδευτικών και ειδικά η προϋπηρεσία τους σε σχολεία, στα οποία φοιτούν αλλοδαποί μαθητές διαφόρων εθνικοτήτων, αλλά και η ειδικότερη ενασχόληση αρκετών από αυτούς με τη Διαπολιτισμική Εκπαίδευση και τη μη λεκτική συμπεριφορά είναι τα βασικά στοιχεία που τους επιτρέπουν να αποκωδικοποιούν τη μη λεκτική συμπεριφορά των αλλοδαπών μαθητών τους, να ανταποκρίνονται με επιτυχία στα μη λεκτικά τους σήματα, να στηρίζουν την προσπάθεια των αλλοδαπών μαθητών τους να συμμετέχουν στο μάθημα και να ανταποκριθούν στις απαιτήσεις του. Επιπλέον, όσον αφορά στους μαθητές, οι αλλοδαποί μαθητές αυτής της ηλικίας φαίνεται να έχουν ενταχθεί σε μεγάλο βαθμό στο ελληνικό πολιτισμικό περιβάλλον, οπότε η μη λεκτική συμπεριφορά τους δεν διαφέρει – τουλάχιστον αισθητά ή στις περισσότερες περιπτώσεις – από τη μη λεκτική συμπεριφορά των Ελλήνων μαθητών. Επίσης, οι αλλοδαποί μαθητές φαίνεται ότι είναι σε θέση να αποκωδικοποιήσουν τη μη λεκτική συμπεριφορά του εκπαιδευτικού. Εξάλλου, μελετητές που ασχολήθηκαν με τη μη λεκτική συμπεριφορά και επικοινωνία διαπίστωσαν ότι, πέρα από τις πολιτισμικές διαφορές, υφίστανται και ομοιότητες. Επιπροσθέτως, οι εν λόγω μαθητές σπανίως καταφεύγουν σε κινήσεις ή μορφασμούς του προσώπου με πολιτισμικό περιεχόμενο.
Επαγγελματισμός, επαγγελματικοποίηση και επαγγελματικές ικανότητες της σχολικής ηγεσίας
Authors: Καλογιάννης Δημήτριος
Published: September 2021

Ένα επιτυχημένο εκπαιδευτικό σύστημα που συμβάλλει θετικά στην εθνική οικονο-μία, την ανταγωνιστικότητα και την απασχόληση στηρίζεται στους ικανούς λειτουρ-γούς του. Από αυτούς ο διευθυντής σχολικής μονάδας θεωρείται ότι στο μικροεπίπε-δο του σχολείου συμβάλλει αποφασιστικά στην επίτευξη αειφόρων σχολικών επι-τευγμάτων. Αυτή η παραδοχή που επιρρώνεται από τις έρευνες πεδίου επέχει ουσια-στικά τον χαρακτήρα του αιτίου για τη θεμελιώδη αλλαγή που φαίνεται να υφίσταταιτόσο η ουσία της θέσης του διευθυντή σε σχέση με τους ρόλους, τις εξουσίες και τιςαρμοδιότητές του όσο και τα προικίσματα που πρέπει αυτός να κομίζει στη θέση.Μαζί με το σημαίνον μεταβάλλεται ασφαλώς και το σημαινόμενο που προσδιορίζειτον επικεφαλής της σχολικής μονάδας· ο διευθυντής πρέπει να γίνει σχολικός ηγέτης,γεγονός το οποίο υπαγορεύεται από μία σειρά παραγόντων, όπως ο νέος ορθολογι-σμός της μετανεωτερικότητας που επιτάσσει η πραγματικότητα να είναι συνισταμένητων συμφερόντων των πολλών, η παγκοσμιοποίηση που χαράσσει νέους προσανατο-λισμούς για την εκπαίδευση, οι ταξιδεύουσες πολιτικές της Νέας Δημόσιας Διοίκη-σης, της σχολικής αυτονομίας και της λογοδοσίας που επαναπροσδιορίζουν τους ρό-λους των διευθυντών και τις απαιτήσεις από αυτούς και τέλος, οι Διεθνείς Οργανι-σμοί που ομνύουν στον οικονομικό χαρακτήρα της εκπαίδευσης και συνιστούν τουςβασικούς βραχίονες διάδοσης των δικών τους καθεστώτων αλήθειας σε ό,τι αφοράστην εκπαίδευση και τους διευθυντές σχολικών μονάδων. Όλα τα παραπάνω υπαγο-ρεύουν το πέρασμα από τον γραφειοκρατικό ρόλο του διευθυντή στον ρόλο του αυ-τόνομου κορυφαίου επαγγελματία, επιβάλλουν τον μετασχηματισμό της θέσης αλλάκαι την αναπολιτισμοποίηση αυτού του είδους της εργασίας. Ο διευθυντής πρέπειπλέον να μετασχηματισθεί σε επαγγελματία, να πλαισιωθεί από μία σειρά θεσμώνπου θα κατοχυρώσουν τον επαγγελματισμό του και εν γένει να επαγγελματικοποιηθείμέσω της απόκτησης μίας σειράς χαρακτηριστικών που διαθέτουν τα καθιερωμέναεπαγγέλματα της ιατρικής και του δικαίου. Κατά συνέπεια, το αναπολιτισμοποιημένοεπάγγελμα του σχολικού ηγέτη, στο πλαίσιο ενός Νέου δημοκρατικού και συνεργατι-κού Επαγγελματισμού πρέπει να διαθέτει μία νέα επαγγελματική ταυτότητα, ένα σύ-νολο επαγγελματικών προδιαγραφών, ένα βαθμό εργασιακής αυτονομίας, ένα κώδικαεπαγγελματικής δεοντολογίας, ένα στέρεο σώμα επιστημονικής και επαγγελματικήςγνώσης, νέες γενικές και τεχνικές δεξιότητες, μία σειρά αποδείξιμων επαγγελματικώνικανοτήτων, συγκεκριμένα σύνολα αξιών αλλά και μία σειρά ιδιοτήτων που θα τουπαρέχουν τη δυνατότητα να αξιοποιεί όλα τα προηγούμενα προς όφελος της σχολικής του μονάδας. Η διεθνής πραγματικότητα φαίνεται λοιπόν, να εξελίσσεται προς αυτήτην κατεύθυνση σε αντίθεση με την ελληνική που ακόμα επιφυλάσσει στον διευθυντήσχολικής μονάδας καθαρά εκτελεστικούς και διεκπεραιωτικούς ρόλους, άρα και ένασυρρικνωμένο επαγγελματισμό με αντίστοιχα ισχνές επαγγελματικές ικανότητες.
Η καλλιέργεια της ενσυναίσθησης μέσα από τη διδασκαλία της ιστορίας με την παιδαγωγική αξιοποίηση των Τ.Π.Ε.
Authors: Βελέτης Κωνσταντίνος
Published: September 2021

Η διδακτορική αυτή διατριβή εξετάζει την έννοια της ιστορικής ενσυναίσθησης - η οποία ορίζεται ως η προσπάθεια για την κατανόηση του παρελθόντος μέσα από τις ενέργειες, τις πεποιθήσεις και τις συμπεριφορές των δρώντων ιστορικών προσώπων και περιλαμβάνει τις δεξιότητες εκείνες που πρέπει να αποκτήσει ο μαθητής, ώστε να προσεγγίζει με τη λογική, το συναίσθημα και τη φαντασία του θεμελιώδη στοιχεία του διαθέσιμου ιστορικού υλικού - καθώς και τις προϋποθέσεις για την καλλιέργεια της στην διδασκαλία της ιστορίας στην Ε΄ τάξη του δημοτικού σχολείου. Επιπλέον στόχοι της διατριβής είναι, η παρουσίαση των κυριότερων θεωρητικών προσεγγίσεων για την ενσυναίσθηση, των μοντέλων διδασκαλίας της, οι τρόποι εισαγωγής των Τ.Π.Ε. στην εκπαίδευση, τα οφέλη από την τους στην εκπαιδευτική διαδικασία και τέλος η εννοιολογική αποσαφήνιση και η υλοποίηση (εφαρμογή στην Ε΄ τάξη του Δημοτικού σχολείου) ενός εκπαιδευτικού σεναρίου με την χρήση των Τ.Π.Ε. μέσα από το οποίο επιχειρείται να αναπτυχθεί η ιστορική ενσυναίσθηση και η εξαγωγή των αντίστοιχων συμπερασμάτων και προτάσεων.Τέλος, ο ουσιαστικός σκοπός της διατριβής είναι να δείξει πως μέσω της ιστορικής ενσυναίσθησης οι μαθητές θα είναι σε θέση να κατανοήσουν πληρέστερα το παρελθόν, να αναγνωρίσουν την αξία του μαθήματος της Ιστορίας, να μάθουν να σκέπτονται κριτικά καθώς μπορούν να γίνουν άτομα με ανεπτυγμένη δημιουργική και κριτική σκέψη ως αυριανοί δημοκρατικοί πολίτες. Οι παραπάνω σκοποί πραγματώθηκαν κατά το ερευνητικό μέρος που περιλαμβάνει το μεθοδολογικό πλαίσιο της έρευνας, τη στατιστική ανάλυση των ευρημάτων της έρευνας, την παρουσίαση των αποτελεσμάτων, τη συναγωγή των συμπερασμάτων και τη διατύπωση προτάσεων. Ειδικότερα, αναπτύσσονται συγκεκριμένες προτάσεις για τη δυνατότητα πρακτικής αξιοποίησης των συμπερασμάτων σχετικά με την αναθεώρηση των Αναλυτικών Προγραμμάτων και κατά συνέπεια τη συγγραφή νέων σχολικών εγχειριδίων ή θεματικών φακέλων καθώς και για τον σχεδιασμό της διδασκαλίας του μαθήματος της Ιστορίας με τη χρήση των Τ.Π.Ε. για την καλλιέργεια της ενσυναίσθησης και την ανάπτυξη της ιστορικής κατανόησης στην πρωτοβάθμια εκπαίδευση.
Οι γενικές ρήτρες κατά της φοροαποφυγής στο διεθνές και ευρωπαϊκό φορολογικό δίκαιο
Authors: Αθανασάκη Βασιλική
Published: September 2021

Η παρούσα μελέτη πραγματεύεται το ζήτημα της παρατηρούμενης τάσης σε διεθνές και υπερεθνικό επίπεδο να θεσπίζονται γενικές διατάξεις κατά της φοροαποφυγής και της φορολογικής κατάχρησης στο φορολογικό δίκαιο προς το σκοπό της καταπολέμησης τέτοιου τύπου φαινομένων, με έναυσμα και βασική αφορμή την εισαγωγή αντίστοιχης γενικής διάταξης κατά της φοροαποφυγής, παράλληλα με τις ειδικές διατάξεις, στο ελληνικό φορολογικό δίκαιο. Η παρούσα μελέτη στοχεύει να εξετάσει τα ζητήματα που ανακύπτουν από την εισαγωγή στα επιμέρους φορολογικά νομοθετικά πλαίσια γενικών και ειδικών διατάξεων κατά της φοροδιαφυγής από τη σκοπιά των εννόμων συνεπειών που επιφέρουν, της αλληλεπίδρασης μεταξύ τους και της αποτελεσματικότητάς τους για την επίτευξη του επιδιωκόμενου στόχου πάταξης της φοροαποφυγής. Περαιτέρω, μέσω μίας συγκριτικής ανάλυσης με αντίστοιχες διατάξεις κατά της φοροαποφυγής στα φορολογικά συστήματα άλλων κρατών, επιχειρείται να εντοπισθούν τυχόν αδυναμίες των σχετικών διατάξεων εθνικού δικαίου, να μελετηθούν οι μέθοδοι ερμηνείας των αντίστοιχων κανόνων από τα δικαστήρια και να πραγματοποιηθεί μία συνολική αξιολόγηση του διαμορφωθέντος νομικού πλαισίου από άποψη λειτουργικότητας, ούτως ώστε να προταθούν κατάλληλα βελτιωτικά μέτρα με κατεύθυνση την περαιτέρω ενίσχυση του ρυθμιστικού πλαισίου κατά της φοροαποφυγής.
Ετεροκυκλικές ενώσεις αζώτου και οξυγόνου
Authors: Ματιάδης Δημήτριος
Published: September 2021

Αντικείμενο της παρούσας Διδακτορικής Διατριβής αποτελεί κατά πρώτο λόγο ο σχεδιασμός, η σύνθεση και η μελέτη της δομής ετεροκυκλικών ενώσεων του αζώτου και του οξυγόνου.Ένα μεγάλο τμήμα της έρευνας που βρίσκεται πίσω από την παρούσα διδακτορική διατριβή είναι αφιερωμένο στα τετραμικά οξέα. Αρχικά μελετήθηκαν τα τετραμικά οξέα που φέρουν πολική, και συγκεκριμένα υδροξυάλκυλο ή υδροξυβένζυλο ομάδα στη θέση 5 του δακτυλίου. Μέχρι στιγμής, οι αναφορές στη βιβλιογραφία για αυτά τα παράγωγα είναι πολύ περιορισμένες. Η μέθοδος που αναπτύχθηκε, βασίστηκε στη C-ακυλίωση μεταξύ ενός α-αμινοξέος και της κατάλληλης ένωσης ενεργού μεθυλενίου. Το προκύπτον ενδιάμεσο παράγωγο, το οποίο είναι και το ίδιο πολύ αξιόλογο, κυκλοποιείται εύκολα με βασικές συνθήκες προς το αντίστοιχο τετραμικό οξύ.Στη συνέχεια, περιγράφεται η σύνθεση 5-βενζυλιδενοτετραμικών οξέων που φέρουν μία ακέτυλο ομάδα στο άζωτο του δακτυλίου. Τα παράγωγα αυτά είναι ιδιαίτερα σημαντικά δεδομένου ότι είναι άγνωστα στη βιβλιογραφία, αλλά και ότι τα φυσικά προϊόντα της κατηγορίας ομοιάζουν με αυτά τα μόρια. Οι ενώσεις αυτές, ως νέες, μελετήθηκαν πιο εκτεταμένα. Μελετήθηκαν εκτενώς φασματοσκοπικά και η δομή τους προσδιορίστηκε μέσω κρυσταλλογραφίας ακτίνων Χ. Ακόμη, παρασκευάστηκαν σύμπλοκά τους με μέταλλα, τα οποία επίσης μελετήθηκαν κρυσταλλογραφικά.Αντικείμενο μελέτης στα επόμενα κεφάλαια αποτελούν οι αμινοφουρανόνες και τα τετρονικά οξέα, πενταμελείς ετεροκυκλικές ενώσεις του οξυγόνου, τα οποία παρασκευάζονται σε στερεά φάση. Ως προς τη χημεία, η μέθοδος ακολουθεί τα βασικά στοιχεία των προηγουμένων, δηλαδή βασίζεται στη C-ακυλίωση μεταξύ α-υδροξυοξέων και των κατάλληλων ενώσεων ενεργού μεθυλενίου. Ωστόσο, η πρωτοπορία της μεθόδου είναι πως η σύνθεση έγινε σε στερεά φάση, δεδομένων των πλεονεκτημάτων αυτής.Τέλος, καθώς οι ενώσεις στόχοι που παρασκευάζονται είναι πιθανά φαρμακολογικά και βιολογικά δραστικές, επιδιώξαμε να σχεδιάσουμε προσεκτικά μία γκάμα παραγώγων με πιθανή αντικαρκινική δράση, να τα συνθέσουμε και στη συνέχεια να μελετήσουμε τις αντικαρκινικές τους ιδιότητες. Τα αποτελέσματα που αναφέρονται αναλυτικά στα αντίστοιχα κεφάλαια είναι ενθαρρυντικά, τουλάχιστον στο επίπεδο σχεδιασμού ενώσεων-οδηγών. Οι ενώσεις αυτές, επίσης μελετήθηκαν κρυσταλλογραφικά, καθώς η διαμόρφωση των μορίων στο χώρο μας δίνει σημαντικές πληροφορίες, ως προς τη χημεία και της βιολογικές τους ιδιότητες.
Βέλτιστη λειτουργία και σχεδιασμός συστημάτων διεσπαρμένης παραγωγής ενέργειας
Authors: Μέχλερη Ευγενία
Published: September 2021

Στην διδακτορική διατριβή, μελετήθηκε ο σχεδιασμός, η βελτιστοποίηση της λειτουργίας και η ρύθμιση συστήματος διεσπαρμένης παραγωγής ενέργειας, που περιλαμβάνει φωτοβολταϊκά συστήματα, μηχανές συμπαραγωγής θερμότητας και ηλεκτρισμού και μονάδες αποθήκευσης θερμότητας και ηλεκτρισμού, ενώ παράλληλα δίνεται η δυνατότητα αγοράς ηλεκτρικής ενέργειας από το δίκτυο, η παραγωγή θερμότητας με χρήση μπόιλερ και η μεταφορά θερμότητας μεταξύ των χρηστών μέσω του σχεδιασμού κατάλληλου δικτύου μεταφοράς θερμότητας. Αναπτύχθηκε νέο μοντέλο πρόβλεψης της ηλιακής ακτινοβολίας για την περιοχή της Αθήνας χρησιμοποιώντας την αρχιτεκτονική των τεχνητών νευρωνικών δικτύων ακτινικής συνάρτησης βάσης (Radial Basis Function, RBF), ενώ η σύγκριση των αποτελεσμάτων με τα υπόλοιπα μοντέλα της βιβλιογραφίας που εξετάστηκαν και αξιολογήθηκαν, κατέδειξε την υπεροχή του προτεινόμενου μοντέλου.Αναπτύχθηκε μια νέα μεθοδολογία για τον ακριβή υπολογισμό της γωνίας κλίσης και της κατεύθυνσης των ηλιακών φωτοβολταϊκών συστημάτων, βασιζόμενη επίσης στη μεθοδολογία των τεχνητών νευρωνικών δικτύων.Παρουσιάστηκε πρωτότυπο μοντέλο μεικτού ακεραίου γραμμικού προγραμματισμού (MILP-Mixed Integer Linear Programming), για το βέλτιστο σχεδιασμό και την αξιολόγηση των συστημάτων διεσπαρμένης παραγωγής ενέργειας. Τα αποτελέσματα από την εφαρμογή του μοντέλου σε δεδομένα από το ενεργειακό περιβάλλον στην Ελλάδα καταδεικνύουν τα σημαντικά πλεονεκτήματα, τόσο ως προς το κόστος λειτουργίας όσο και ως προς τα περιβαλλοντολογικά οφέλη αυτών των συστημάτων σε σχέση με τα συμβατικά κεντρικά συστήματα παραγωγής ενέργειας.Εξετάστηκε ακόμη ο συνδυασμός των τεχνολογιών διεσπαρμένης παραγωγής ενέργειας με ένα δίκτυο μεταφοράς θερμότητας και γραμμών μεταφοράς ηλεκτρικής ενέργειας. Το δίκτυο μεταφοράς θερμότητας μελετήθηκε λεπτομερώς με την ενσωμάτωση ισοζυγίων μάζας και δύο γραμμών μεταφοράς (τροφοδοσίας και συλλογής).Αναπτύχθηκε μία στρατηγική λήψης αποφάσεων για τη βέλτιστη λειτουργία του συστήματος διεσπαρμένης παραγωγής ενέργειας που βασίζεται στη φιλοσοφία του μοντέλου προβλεπτικού ελέγχου (Model Predictive Control-MPC). Το μοντέλο προβλεπτικού ελέγχου που επιλύεται για κάθε χρονική περίοδο διαμορφώνεται σαν ένα μοντέλο μεικτού ακέραιου γραμμικού προγραμματισμού.
Η συμβολή της εφαρμογής υπερήχων στα ορθοπαιδικά εμφυτεύματα ως μέθοδος διάγνωσης των περιπροθετικών λοιμώξεων στο ισχίο και στο γόνατο
Authors: Τάνη Σοφία
Published: September 2021

Παρά το γεγονός ότι η επίπτωσή τους μειώνεται στο 1% οι περιπροθετικές λοιμώξεις παραμένουν ένα ερευνητικό, διαγνωστικό, θεραπευτικό και οικονομικό πρόβλημα. Η έγκαιρη διάγνωση, η επιλογή κατάλληλης χειρουργικής στρατηγικής, η ακριβής ταυτοποίηση των υπεύθυνων μικροοργανισμών και η επιλογή ενός κατάλληλου αντιβιοτικού θεραπευτικού σχήματος είναι βασικά στοιχεία οποιασδήποτε στρατηγικής διαχείρισης. Σκοπός της παρούσας μελέτης είναι η σύγκριση της διαγνωστικής ακρίβειας της συμβατικής καλλιέργειας περιπροθετικού ιστού και της καλλιέργειας του υγρού υπερήχησης των αφαιρεθέντων υλικών.Καταγράψαμε 114 ασθενείς που υποβλήθηκαν σε αναθεώρηση της αρθροπλαστικής ισχίου ή γόνατος λόγω της χαλάρωσης των προθέσεων στο νοσοκομείο μας, μεταξύ Ιουλίου 2012 και Ιουλίου 2016. Καταγράφηκε το ιατρικό ιστορικό και τα δημογραφικά χαρακτηριστικά των ασθενών. Συγκρίναμε την καλλιέργεια των δειγμάτων που λαμβάνονται με υπερήχηση των αφαιρεθεισών προθέσεων ισχίου και γόνατος με τη συμβατική καλλιέργεια περιπροθετικού ιστού, για τη μικροβιολογική διάγνωση περιπροθετικής λοίμωξης. Για τον ορισμό της περιπροθετικής λοίμωξης χρησιμοποιήθηκαν οι κατευθυντήριες γραμμές της Αμερικανικής Λοιμωξιολογικής Εταιρείας (IDSA). Περιλήφθηκαν 61 ασθενείς με σηπτική χαλάρωση και 53 ασθενείς με άσηπτη χαλάρωση (73 προθέσεις ισχίων και 41 προθέσεις γόνατος). Η ευαισθησία της καλλιέργειας υγρού υπερήχησης ήταν 77,04% και η ευαισθησία των συμβατικών καλλιεργειών περιπροθετικών ιστών ήταν 55,73% (ρ-τιμή = 0,012). Οι ειδικότητες των δύο μεθόδων ήταν 98,11% και 94,34% αντίστοιχα.Σε συμφωνία με προηγούμενες μελέτες, η μέθοδος υπερήχων αντιπροσωπεύει μια αξιόπιστη δοκιμασία για τη διάγνωση μολύνσεων προθετικής άρθρωσης, με μεγαλύτερη ευαισθησία και ειδικότητα από τις συμβατικές περιπροθετικές ιστοκαλλιέργειες. Επομένως, θα πρέπει να συμπεριληφθεί στον αλγόριθμο ρουτίνας για τη διάγνωση των περιπροθετικών λοιμώξεων.
Ανάπτυξη συστήματος επεξεργασίας του οργανικού κλάσματος των οικιακών απορριμμάτων
Authors: Σωτηρόπουλος Άγγελος
Published: September 2021

Στα πλαίσια της παρούσας διατριβής, διερευνάται μια καινοτόμος προσέγγιση στο χώρο της διαχείρισης και επεξεργασίας των οικιακών βιοαποβλήτων μέσω της υγειονομικής και αποτελεσματικής αφαίρεσης της υγρασίας που αυτά περιέχουν. Ένα πρότυπο σύστημα οικιακής ξήρανσης, αναπτύχθηκε, σχεδιάστηκε, κατασκευάστηκε και λειτούργησε προκειμένου να πραγματοποιηθεί η εν λόγω έρευνα. Η διατριβή απαρτίζεται από 6 κεφάλαια το περιεχόμενο των οποίων περιγράφεται ακολούθως.Στα κεφάλαια 1,2,3 αναλύεται το νομοθετικό πλαίσιο που διέπει τη διαχείριση των βιοαποβλήτων σε Εθνικό και Ευρωπαϊκό επίπεδο ενώ πραγματοποιείται λεπτομερής αποτύπωση των υπαρχόντων τεχνολογιών διαχείρισης αυτών. Ιδιαίτερη έμφαση δίδεται στην τεχνολογία της ξήρανσης ως εναλλακτική μέθοδος για την αειφορική διαχείριση των οικιακών βιοαποβλήτων. Στο κεφάλαιο 4 της διατριβής, περιγράφεται η μεθοδολογία που ακολουθήθηκε για την πραγματοποίηση της έρευνας ενώ αναλύεται η μέθοδος σχεδιασμού του πρότυπου συστήματος οικιακής ξήρανσης καθώς και τα βασικά μέρη από τα οποία αυτό απαρτίζεται. Το σύστημα μελετήθηκε αρχικά σε επίπεδο εργαστηρίου όπου πραγματοποιήθηκαν δοκιμές ξήρανσης προκειμένου να προσδιοριστούν οι χρόνοι ξήρανσης διαφορετικής μάζας βιοαποβλήτων, η ενεργειακή κατανάλωση του συστήματος και οι ιδιότητες του τελικού ξηρού υλικού. Στη συνέχεια έγινε πιλοτική λειτουργία του συστήματος σε επίπεδο Δήμου όπου εγκαταστάθηκαν 20 συσκευές σε επιλεγμένες οικίες προκειμένου να αξιολογηθεί η τεχνική της οικιακής ξήρανσης σε πραγματικές συνθήκες.Στο κεφάλαιο 5 της έρευνας, παρουσιάζονται και αναλύονται τα αποτελέσματα των εργαστηριακών δοκιμών σου πρότυπου συστήματος οικιακής ξήρανσης το οποίο λειτούργησε κάτω από διαφορετικές συνθήκες θερμοκρασίας και εισερχόμενης μάζας. Επιπλέον,παρουσιάζονται τα αποτελέσματα της πιλοτικής εφαρμογής της τεχνολογίας σε επιλεγμένες οικίες Δήμου της Αττικής.Η εργαστηριακή λειτουργία του συστήματος έδειξε ότι η μείωση της μάζας των βιοαποβλήτων μπορεί να φτάσει το 78 %κ.β. ενώ ο όγκος μπορεί να μειωθεί μέχρι και 59%. Η μέση ενεργειακή κατανάλωση του συστήματος διατηρείται στις 1,4 kWh/kg σε θερμοκρασία 80οC ενώ το σύστημα διατηρεί το περιεχόμενο των βιοαποβλήτων σε υδατάνθρακες προκειμένου αυτό να χρησιμοποιηθεί για την παραγωγή αιθανόλης δεύτερης γενιάς. Επιπλέον, ως θερμοκρασία λειτουργίας επιλέχθηκε αυτή των 80οC καθώς εκεί παρατηρήθηκαν τα βέλτιστα αποτελέσματα όσον αφορά τη μείωση μάζας και όγκου του υλικού σε συνδυασμό με την ενεργειακή κατανάλωση. Η πιλοτική εφαρμογή του συστήματος, έδειξε ότι η καθαρότητα του εισερχόμενου υλικού ανήλθε στο 99,9%κ.β. ενώ η μείωση της μάζας των οικιακών βιοαποβλήτων έφτασε το 76%κ.β. Η ενεργειακή κατανάλωση ανήλθε στις 1,87ΚWh/Kgr υλικού, ενώ το τελικό ξηρό υλικό δύναται να χρησιμοποιηθεί για την παραγωγή ενέργειας μέσω θερμικής επεξεργασίας, μεθανίου καθώς και βιοαιθανόλης. Τέλος, στο κεφάλαιο 6 παρουσιάζονται τα βασικότερα συμπεράσματα της έρευνας.
Οι θεολογικές και φιλοσοφικές προϋποθέσεις της πνευματολογίας Βαρλαάμ του Καλαβρού
Authors: Παπαγεώργης Ιωάννης-Ιωσήφ
Published: September 2021

Ο Βαρλαάμ από την Καλαβρία αποτελεί μία σημαντική προσωπικότητα που έζησε στη Δύση και στην Ανατολή στα μισά περίπου του 14ου αιώνα, η διδασκαλία και, γενικότερα, η δράση του οποίου έχει προκαλέσει διαχρονικά έντονο ενδιαφέρον. Αν και έχουν γραφεί πολλές και ενδιαφέρουσες μελέτες σχετικά με τη θεολογική και φιλοσοφική διδασκαλία του, υπάρχουν, ακόμα, ζητήματα που χρήζουν περεταίρω διερεύνησης. Ένα από αυτά τα ζητήματα έχει να κάνει με την πνευματολογική διδασκαλία του. Αντικείμενο έρευνας της παρούσας διατριβής δεν είναι η θεολογική ή η φιλοσοφική διδασκαλία του Βαρλαάμ γενικότερα, αλλά η εξέταση και αποσαφήνιση των θεολογικών και φιλοσοφικών προϋποθέσεων που διαμορφώνουν την πνευματολογία του. Για το λόγο αυτό, και με βάση, κατά προτεραιότητα, τα έργα που ο ίδιος έγραψε, διερευνάται ο τρόπος που χρησιμοποιεί τις θεολογικές και φιλοσοφικές πηγές του, η αντιλατινική μέθοδος που υιοθετεί, καθώς και οι προϋποθέσεις και τα κίνητρά του κατά τη θεολογική σύγκρουσή του με τον άγιο Γρηγόριο Παλαμά. Δίχως να επαναλαμβάνονται ήδη γνωστές πληροφορίες, προτείνεται μία νέα ερμηνευτική προσέγγιση της πνευματολογίας του Βαρλαάμ. Η προσέγγιση αυτή συνδέεται, εκτός των άλλων, με την αποσαφήνιση της θέσης του για τη χρήση της φιλοσοφίας στη θεολογία και με την εξέταση των ιστορικών συνθηκών και παραγόντων που επηρεάζουν τη σκέψη και τη δράση του στον εκκλησιαστικό διάλογο Ανατολής και Δύσης και στην Α φάση των Ησυχαστικών ερίδων.